ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 9/2541 เรื่อง หลักเกณฑ์และวิธีการทําธุรกรรมการให้ยืมหลักทรัพย์ของกองทุนรวม อาศัยอํานาจตามความในข้อ 6(11) แห่งประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 18 พฤษภาคม พ.ศ. 2535 ข้อ 10(11) แห่งประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมประเภทรับซื้อคืนหน่วยลงทุน พ.ศ. 2536 ลงวันที่ 30 กรกฎาคม พ.ศ. 2536 ข้อ 3(10) แห่งประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมประเภทที่ลงทุนในตราสารแห่งหนี้ พ.ศ. 2536 ลงวันที่ 20 กันยายน พ.ศ. 2536 ข้อ 27(8) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 11/2540 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 21 กุมภาพันธ์ พ.ศ. 2540 และข้อ 3(11) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 26/2540 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมประเภทที่ลงทุนในหน่วยลงทุน ลงวันที่ 30 มิถุนายน พ.ศ. 2540 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้ "ธุรกรรมการให้ยืมหลักทรัพย์" หมายความว่า สัญญาซึ่งบริษัทหลักทรัพย์โอนหลักทรัพย์ของกองทุนรวมให้แก่บุคคลอีกฝ่ายหนึ่งเรียกว่าผู้ยืม และผู้ยืมตกลงว่าจะโอนหลักทรัพย์ที่ออกโดยนิติบุคคลเดียวกันหรือโครงการจัดการกองทุนรวมเดียวกัน ประเภท รุ่น และชนิดเดียวกัน ในจํานวนที่เทียบเท่ากัน คืนให้แก่กองทุนรวม "กองทุนรวม" หมายความว่า กองทุนรวมประเภทไม่รับซื้อคืนหน่วยลงทุน หรือกองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทหลักทรัพย์ "บริษัทหลักทรัพย์" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม "ศูนย์รับฝากหลักทรัพย์" หมายความว่า ศูนย์รับฝากหลักทรัพย์ตามกฎหมายว่าด้วยหลักทรัพย์และตลาดหลักทรัพย์ "เงินสด" หมายความว่า เงินสดสกุลบาท "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน และได้รับความเห็นชอบจากสํานักงาน เพื่อดําเนินการใด ๆ ตามประกาศนี้และประกาศที่เกี่ยวข้อง "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ในการจัดการกองทุนรวม ให้บริษัทหลักทรัพย์ทําธุรกรรมการให้ยืมหลักทรัพย์ได้ตามหลักเกณฑ์และวิธีการที่กําหนดในประกาศนี้ข้อ ๓ ให้บริษัทหลักทรัพย์ทําธุรกรรมการให้ยืมหลักทรัพย์ได้เฉพาะกับผู้ได้รับใบอนุญาตประกอบธุรกิจหลักทรัพย์ประเภทกิจการการยืมและให้ยืมหลักทรัพย์ข้อ ๔ ในการทําธุรกรรมการให้ยืมหลักทรัพย์ บริษัทหลักทรัพย์ในฐานะผู้ให้ยืมต้องทําด้วยความเข้าใจว่าเป็นการให้ยืมหลักทรัพย์ เพื่อให้ผู้ยืมหรือบุคคลอื่นสามารถส่งมอบหลักทรัพย์ที่ได้มีการขายหรือจะมีการขายในประเทศไทย หรือเพื่อให้ผู้ยืมหรือบุคคลอื่นสามารถคืนหลักทรัพย์ที่เคยยืมมาก่อนข้อ ๕ หลักทรัพย์ของกองทุนรวมที่บริษัทหลักทรัพย์อาจให้ยืมได้ ต้องเป็นหลักทรัพย์ที่อยู่ในระบบรับฝากหลักทรัพย์ของศูนย์รับฝากหลักทรัพย์หรือหลักทรัพย์ที่ธนาคารแห่งประเทศไทยทําหน้าที่เป็นนายทะเบียนหลักทรัพย์ข้อ ๖ ในการทําธุรกรรมการให้ยืมหลักทรัพย์ ให้บริษัทหลักทรัพย์ใช้สัญญาที่มีลักษณะและสาระสําคัญของสัญญาตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยลักษณะและสาระสําคัญของสัญญายืมและให้ยืมหลักทรัพย์ข้อ ๗ ในการจัดการกองทุนรวมตราสารแห่งทุนและกองทุนรวมผสม บริษัทหลักทรัพย์อาจทํา ธุรกรรมการให้ยืมหลักทรัพย์ได้ โดยต้องดําเนินการให้มีการวางหรือเรียกหลักประกันจากผู้ยืมเพื่อเป็นประกันการให้ยืมหลักทรัพย์ดังกล่าว ดังต่อไปนี้ (1) เงินสด (2) พันธบัตรรัฐบาล ตั๋วเงินคลัง พันธบัตรธนาคารแห่งประเทศไทย หรือพันธบัตรหรือตราสารแห่งหนี้ที่กองทุนเพื่อการฟื้นฟูและพัฒนาระบบสถาบันการเงินเป็นผู้ออก หรือที่กระทรวงการคลังเป็นผู้รับอาวัลทั้งจํานวน หรือเป็นผู้ค้ําประกันต้นเงินและดอกเบี้ยเต็มจํานวนอย่างไม่มีเงื่อนไข (3) เล็ตเตอร์ออฟเครดิตที่ธนาคารพาณิชย์ ซึ่งได้รับการจัดอันดับความน่าเชื่อถือในสี่อันดับแรก (category) จากสถาบันจัดอันดับความน่าเชื่อถือที่ได้รับความเห็นชอบจากสํานักงานเป็นผู้ออกให้แก่กองทุนรวมเพื่อเป็นประกันการคืนหลักทรัพย์ให้แก่กองทุนรวม โดยธนาคารพาณิชย์นั้นยินยอมรับผิดในฐานะลูกหนี้ชั้นต้น (4) บัตรเงินฝากที่ธนาคารพาณิชย์หรือบริษัทเงินทุน ซึ่งได้รับการจัดอันดับความน่าเชื่อถือในสี่อันดับแรก (category) จากสถาบันจัดอันดับความน่าเชื่อถือที่ได้รับความเห็นชอบจากสํานักงาน เป็นผู้ออก (5) ตั๋วสัญญาใช้เงินที่ธนาคารพาณิชย์ บริษัทเงินทุน บริษัทเครดิตฟองซิเอร์ หรือนิติบุคคลที่มีกฎหมายเฉพาะจัดตั้งขึ้น ซึ่งได้รับการจัดอันดับความน่าเชื่อถือในสี่อันดับแรก (category) จากสถาบันจัดอันดับความน่าเชื่อถือที่ได้รับความเห็นชอบจากสํานักงาน เป็นผู้ออก (6) ตราสารแห่งหนี้ที่ได้รับการจัดอันดับความน่าเชื่อถือในสี่อันดับแรก (category) จากสถาบันจัดอันดับความน่าเชื่อถือที่ได้รับความเห็นชอบจากสํานักงาน หรือตราสารแห่งหนี้ที่ผู้ค้ําประกันต้นเงินและดอกเบี้ยเต็มจํานวนอย่างไม่มีเงื่อนไข ผู้รับรองโดยเป็นการรับรองตลอดไป ผู้รับอาวัลทั้งจํานวน หรือผู้สลักหลังโอนประเภทมีสิทธิไล่เบี้ยทั้งจํานวนอย่างไม่มีเงื่อนไข ได้รับการจัดอันดับความน่าเชื่อถือในลักษณะดังกล่าว (7) หุ้นจดทะเบียนในตลาดหลักทรัพย์แห่งประเทศไทยที่มีรายชื่ออยู่ใน SET 50 INDEX ในการจัดการกองทุนรวมที่มิใช่กองทุนรวมตราสารแห่งทุนหรือกองทุนรวมผสม บริษัทหลักทรัพย์อาจทําธุรกรรมการให้ยืมหลักทรัพย์ได้ โดยต้องดําเนินการให้มีการวางหรือเรียกหลักประกันจากผู้ยืมเพื่อเป็นประกันการให้ยืมหลักทรัพย์ดังกล่าวเฉพาะตามที่กําหนดใน (1) ถึง (6)ข้อ ๘ การวางหรือเรียกหลักประกันจากผู้ยืมเพื่อเป็นประกันการให้ยืมหลักทรัพย์ตามข้อ 7 (2) (4) (5) (6) และ (7) บริษัทหลักทรัพย์ต้องดําเนินการให้กองทุนรวมมีกรรมสิทธิ์ในหลักประกันดังกล่าวหรือต้องดําเนินการโดยวิธีอื่นซึ่งจะมีผลให้บริษัทหลักทรัพย์สามารถบังคับชําระหนี้เอาจากหลักประกันดังกล่าวได้โดยพลัน เพื่อประโยชน์ในการปฏิบัติตามข้อตกลงในการทําธุรกรรมการให้ยืมหลักทรัพย์ ห้ามมิให้บริษัทหลักทรัพย์นําหลักประกันที่กองทุนรวมมีกรรมสิทธิ์ตามวรรคหนึ่งไปโอนหรือขายต่อข้อ ๙ ในการทําธุรกรรมการให้ยืมหลักทรัพย์ บริษัทหลักทรัพย์ต้องดําเนินการให้มีการดํารงมูลค่าหลักประกันตามข้อ 7 ณ สิ้นวัน ตามหลักเกณฑ์ดังต่อไปนี้ (1) กรณีหลักประกันเป็นทรัพย์สินตามข้อ 7(1) หรือ (2) มูลค่าหลักประกันต้องไม่น้อยกว่าร้อยละ 105 ของมูลค่าหลักทรัพย์ที่ให้ยืม (2) กรณีหลักประกันเป็นเล็ตเตอร์ออฟเครดิตตามข้อ 7(3) หรือทรัพย์สินตามข้อ 7(4) (5) หรือ (6) มูลค่าหลักประกันต้องไม่น้อยกว่าร้อยละ110 ของมูลค่าหลักทรัพย์ที่ให้ยืม (3) กรณีหลักประกันเป็นทรัพย์สินตามข้อ 7(7) มูลค่าหลักประกันต้องไม่น้อยกว่าร้อยละ 140 ของมูลค่าหลักทรัพย์ที่ให้ยืม ในกรณีที่มูลค่าหลักประกันดังกล่าวน้อยกว่าอัตราส่วนที่กําหนดตามวรรคหนึ่ง บริษัทหลักทรัพย์ต้องดําเนินการให้มีการวางหรือเรียกหลักประกันเพิ่มเติมจากผู้ยืมให้มูลค่าหลักประกันเป็นไปตามอัตราส่วนดังกล่าวภายในวันทําการถัดจากวันที่มูลค่าหลักประกันมีมูลค่าน้อยกว่าอัตราส่วนที่กําหนดข้อ ๑๐ ในกรณีที่หลักประกันเป็นเงินสด ให้บริษัทหลักทรัพย์นําเงินสดดังกล่าวไปลงทุนโดยทันทีในทรัพย์สินหรือหาดอกผลดังต่อไปนี้ (1) เงินฝากในธนาคารที่กระทรวงการคลังค้ําประกันเงินต้นและดอกเบี้ย หรือในธนาคารพาณิชย์ที่ได้รับการจัดอันดับความน่าเชื่อถือในสี่อันดับแรก (category) จากสถาบันจัดอันดับความน่าเชื่อถือที่ได้รับความเห็นชอบจากสํานักงาน (2) พันธบัตรรัฐบาล ตั๋วเงินคลัง พันธบัตรธนาคารแห่งประเทศไทย หรือพันธบัตรหรือตราสารแห่งหนี้ตามข้อ 7(2) (3) บัตรเงินฝากตามข้อ 7(4) (4) ตั๋วสัญญาใช้เงินตามข้อ 7(5) (5) ทําธุรกรรมการซื้อโดยมีสัญญาขายคืนพันธบัตรรัฐบาล ตั๋วเงินคลัง พันธบัตรธนาคารแห่งประเทศไทย หรือพันธบัตรหรือตราสารแห่งหนี้ตามข้อ 7(2)ข้อ ๑๑ ในการคํานวณมูลค่าหลักทรัพย์ที่ให้ยืม และมูลค่าหลักประกันที่มิใช่เงินสดและมิใช่เล็ตเตอร์ออฟเครดิต ให้ใช้วิธีคํานวณตามประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 18 พฤษภาคม พ.ศ. 2535 ประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมประเภทรับซื้อคืนหน่วยลงทุน พ.ศ. 2536 ลงวันที่ 30 กรกฎาคม พ.ศ. 2536 หรือประกาศณะกรรมการกํากับหลักทรัพย์และตลาดหลักทรัพย์ ที่ กน. 11/2540 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 21 กุมภาพันธ์ พ.ศ. 2540 รวมทั้งที่แก้ไขเพิ่มเติม แล้วแต่กรณี และตามมาตรฐานการคํานวณที่สมาคมกําหนดข้อ ๑๒ ให้บริษัทหลักทรัพย์ใช้มูลค่าธุรกรรมการให้ยืมหลักทรัพย์ในการคํานวณอัตราส่วนการทําธุรกรรมการให้ยืมหลักทรัพย์ และการคํานวณมูลค่าทรัพย์สินสุทธิของกองทุนรวม ทั้งนี้ การคํานวณมูลค่าธุรกรรมการให้ยืมหลักทรัพย์ดังกล่าว ให้บริษัทหลักทรัพย์คํานวณโดยใช้มูลค่าหลักทรัพย์ที่ให้ยืม รวมผลประโยชน์ที่พึงได้รับจนถึงวันที่คํานวณมูลค่าธุรกรรมดังกล่าว ในกรณีที่บริษัทหลักทรัพย์ดําเนินการให้กองทุนรวมมีกรรมสิทธิ์ในหลักทรัพย์ที่เป็นหลักประกันตามข้อ 8 มิให้นํามูลค่าหลักประกันดังกล่าวในส่วนที่ต้องปฏิบัติตามข้อตกลงในการทําธุรกรรมการให้ยืมหลักทรัพย์มารวมคํานวณเป็นมูลค่าทรัพย์สินสุทธิของกองทุนรวมข้อ ๑๓ ให้บริษัทหลักทรัพย์ทําธุรกรรมการให้ยืมหลักทรัพย์ของกองทุนรวมกองทุนใดกองทุนหนึ่งได้ โดยมีมูลค่าธุรกรรมการให้ยืมหลักทรัพย์รวมกันทั้งสิ้นไม่เกินร้อยละยี่สิบห้าของมูลค่าทรัพย์สินสุทธิของกองทุนรวมข้อ ๑๔ ให้บริษัทหลักทรัพย์นํามูลค่าหลักทรัพย์ที่ให้ยืมตามธุรกรรมการให้ยืมหลักทรัพย์มารวมคํานวณในอัตราส่วนการลงทุนในหลักทรัพย์ที่ให้ยืมข้อ ๑๕ ให้บริษัทหลักทรัพย์จัดทํารายงานการทําธุรกรรมการให้ยืมหลักทรัพย์ของกองทุนรวมเป็นรายเดือนตามแบบและคําอธิบายประกอบการจัดทําแบบรายงานการทําธุรกรรมการให้ยืมหลักทรัพย์ของกองทุนรวมแนบท้ายประกาศนี้ และส่งให้สํานักงานพร้อมแผ่น diskette ภายในวันที่ 15 ของเดือนถัดไปข้อ ๑๖ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 8 เมษายน พ.ศ. 2541 (นายปกรณ์ มาลากุล ณ อยุธยา)เลขาธิการสํานักงานคณะกรรมการกํากับหลักทรัพย์และตลาดหลักทรัพย์